Paramedici met vuurwapen aangehou, beroofArgieffoto Werner Vermaak, woordvoerder van ER24, het gesê ŉ ambulans en reaksiemotor is kort ná middernag na ŉ huis in Khayelitsha ontbied om ŉ meisie wat stuipe gekry het te behandel. Volgens Vermaak het twee jong mans die ambulans se deure oopgegooi en ŉ vuurwapen op die paramedici gerig. Die meisie se ma was ook in die ambulans ten tye van die voorval. Vermaak het gesê die verdagtes het selfone en beursies geëis. Een van die verdagtes het ook die reaksiemotor se sleutel geëis. Terwyl paramedici in die ambulans aangehou is, het een van die verdagtes na die reaksiemotor gegaan. Hy het glo die sleutel gebruik in plaas van die afstandbeheer en die motor se alarm het afgegaan. Die verdagtes het met selfone en ŉ GPS-toestel van die toneel gevlug. Paramedici het voortgegaan om die meisie te behandel en sy is na die Khayelitsha-distrikshospitaal vervoer vir verdere behandeling. ŉ Saak van gewapende roof is by die Khayelitsha-polisiekantoor aanhangig gemaak.